HAPA, ko fedde ngenndiire huufnde jaayɗe leydi Moritani. Nde yuɓɓinii heblo yowitiingo he jaayndiyankaagal wonande gollotooɓe he ɗemɗe ngenndiije, e dow tiitoonde « JAAYƊE E FAAYIDAAGAL ƁIƁƁE LEYDI »
Heblo ngoo waɗi ko ñalnde 19 e 20 e 21 lewru jeeɗaɓuru 2022 to Nuwaasot, he nder jooɗorde HAPA.
Udditi heblo ngoo ko Hoyreejo HAPA hono Hasan Meddu. O hollitii nafoore jaayndiyankaagal ngal he ɗemɗe ngenndiije. Fayndaare heblo ngoo ko ɓeydude humpito jaayndyankooɓe ɓee haa mbaawa moƴƴinde golle mum en no haanirta nih.
Jaayndiyankooɓe heblananooɓe ɓee ko Mammadu Hammadi Njaay lollirɗo Bosko he ɗemngal pulaar e Mammadu Gey he ɗemngal wolof e Kaliilu Jagana he Sooninkoore.Toɓɓe keewɗe njumpaama he heblo ngoo, jaayndiyankooɓe hebletenooɓe ɓee piitiima daaɗe ko yowitii he reportage, waɗde heen ekkorde ngam ƴeewde so tawii jaayndiyankooɓe ɓee paami, haa e nguurndam hakkunde renndooji, ko fotataa wonde heen darnde jaayndiyanke.
Jaayndiyankooɓe heblatenooɓe ngummii ko jaayɗe ceertuɗe, gila jaayɗe laamu haa e keeriiɗe ko waynoo jaaynde FOOYRE ƁAMTAARE ekn…..
Jaayndiyankooɓe ɓee mbasiyaama nde mbaɗtataa hakkillaaji, ceɗaa ceɗtaa ko ngaddantaa rennd ngo, ndeento kala ko ina addaa caɗeele hakkunde renndooji.
Heblo ngo gasii ko ñalnde 21 lewru ɗiɗaɓuru 2022, ko to jooɗorde HAPA, kewu dokkirgol seedanteeje ɗee yuɓɓinanoo.
Hablannooɓe e jaayndiyankoobe ɓee kollirii weltaare mum en he heblo ngo, sabu fayndaare nde yettaama .
Abuu Kan
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn som_Latn